kardosdrur/scandi-wiki huggingface dataset:
Heinrich Leopold von Schindel

Heinrich Leopold von Schindel (1686 – 20. marts 1723) var en dansk godsejer og amtmand, bror til Charlotte Helene og Wiglas von Schindel.

Han ejede Elvedgård og var amtmand over Antvorskov og Korsør Amter fra den 7. april 1716 (gage fra den 12. samme måned) indtil sin død. Han var kammerjunker og blev etatsråd 29. oktober 1720.

Kilder 
 J. Bloch, Stiftamtmænd og Amtmænd i Kongeriget Danmark og Island 1660-1848, København: Rigsarkivet og C.A. Reitzels Forlag 1895. Tilgængelig online

Amtmænd fra Danmark
Godsejere fra Danmark
Danskere i 1700-tallet
Heinrich Leopold
Etatsråder fra Danmark
Christoph Henrich Suckow

Christoph Henrich Suckow (født 25. november 1749 i Rendsborg, død 2. september 1818 i København) var en dansk officer.

Han var søn af major af infanteriet Jens Reichardt Suckow (1720-1802) og dennes 1. hustru Anna (d. 1756). Han blev landkadet 1759, kadetkorporal 1764 og ansattes i 1769 (med anciennitet fra 1766) som underkonduktør ved Ingeniørkorpset, hvor han samme år avancerede til konduktør. I begyndelsen af 1774 approberede kongen en af general Heinrich Wilhelm von Huth udarbejdet plan for en bedre indretning af Ingeniørkorpset. Ved denne forsvandt konduktørbenævnelserne og afløstes af de sædvanlige militære grader. Suckow udnævntes da til sekondløjtnant af Ingeniørkorpset og året efter til virkelig premierløjtnant. 1775 forrettede han tjeneste ved Norges forenede militære og økonomiske opmåling. Han fik 1789 karakter som kaptajn af infanteriet, 1793 som virkelig ingeniørkaptajn og udnævntes til denne grad i 1794. 1803 forfremmedes han til ingeniørmajor, 1804 erholdt han udnævnelse som oberstløjtnant af infanteriet, og 1806 blev han kommandør for Ingeniørdetachementet i Danmark. Ingeniørkorpset var nemlig ved hærorganisationen af 1803 bl.a. blevet forøget med 3 kommandører, for Danmark, Norge og Holsten. Han deltog i Københavns forsvar 1807 og blev efter general Hans Christopher Geddes domfældelse og afskedigelse i anledning af kapitulationen oberst (med anciennitet af 1808) og chef for Ingeniørkorpset 8. februar 1809. Samme år indtrådte han i Defensionskommissionen. Han udnævntes 1812 til generalmajor og døde 2. september 1818 i København. Han var uden tvivl ugift.

Kilder 
 V.E. Tychsen, "Christoph Henrich Suckow", i: C.F. Bricka (red.), Dansk Biografisk Lexikon, København: Gyldendal 1887-1905.
 V.E. Tychsen, Fortifikations-Etaterne og Ingenieurkorpset 1684-1893.

Generalmajorer fra Danmark
Danskere i 1700-tallet
Danskere i 1800-tallet
Personer i Englandskrigene fra Danmark-Norge
Personer fra Rendsborg
Ingeniørofficerer fra Danmark
Personer i Dansk Biografisk Leksikon
Bjerre Kirke

Bjerre Kirke ligger centralt i landsbyen Bjerre, ca. 8 km S for Horsens (Region Midtjylland). Indtil Kommunalreformen i 2007 lå den i Vejle Amt, og indtil Kommunalreformen i 1970 i Bjerre Herred (Vejle Amt).

Kor og skib er opført i romansk stil ca. 1150 af frådsten uden synlig sokkel. Tårn er bygget litt senere en koret og våbenhus er opført i sengotisk tid (ca. 1400-1500). Kirken var oprindelig, i katolsk tid, viet til Sankt Laurentius.
Kirken er pudset, hvorfor alle oprindelige enkeltheder er skjult. Der finnes en gammel klausul på Korsgården at denne skal levere frådsten til kirken ved restaureringer.

Kor og skib fik indbygget krydshvælv i sengotisk tid, samtidig blev korbuen noget omdannet. Altertavlen er fra 1625-30, maleriet i storfeltet er udført af Anker Lund i 1891. Maleriet som tidligere var i storfeltet hang der fra 1850 og hænger nu til højre for orglet.
Prædikestolen er fra o.1630. Prædikestolen har motiver af de fire evangelister, som genkendes ved deres symboldyr.
Dåbshimlen og korgitteret er fra begyndelsen af 1700-tallet, på korgitteret står to sengotiske figurer, som fremstiller Maria og Apostlen Johannes, disse er kopier og originalerne blev fundet sammen med en Jesus figur på loftet under 10930'ernes restaurering. Originalerne kom til nationalmuseet, mens Jesus figuren skal i dag være i depot på Horsens museum.

I korets østkappe og i hvælvkappen over korbuen ser man kalkmalerier fra sidste halvdel af 1400-tallet. Kalkmalerierne er ret fragmentarisk og blev afdækket under sidste restaurering 1996-1999. I korets østkappe ses en noget særpræget Dommedag, i midten ses Kristus med lilje og sværd, han flankeres af Maria og Johannes, gruppen ligner nærmest en Korsfæstelsegruppe. Mod nord ses en engel med horn og vægt, det må være Mikael, som både vækker de døde og vejer sjæle. Mod syd ses Peter med nøgle og sværd ved himmeriges port, under Peter ses et helvedgab, man ser en frelst sjæl og en et par som brændes av helvedesilden. Over korbuen ses Tornekroningen og Piskningen.

Den romanske granitfont har groft hugget kumme med løver og drage adskilt af træer, den pyramidestubformede fod har hjørnekløer som den vestjyske type og vegetativ udsmykning på fladerne, det antages at den er lige så gammel som kirken.

I tårnets gulv er 2 gravsten nedlagt fra 1700'tallet som desværre ikke lader sig læse længere. Orglet er fra 1967 og bygget i Horsens hos Th. Frobenius og Co. Kirkeklokken er derimod også af ældre dato og kan ikke længere ringes med automatik. Den ble til mellem 1325 og 1350 og har et indstøbt seglaftryk og en delvis læsbar inskription.

Eksterne kilder og henvisninger 

 Bjerre Kirke  på nordenskirker.dk
 Bjerre Kirke på KortTilKirken.dk
 Bjerre Kirke i bogværket Danmarks Kirker (udg. af Nationalmuseet)

Kirker i Hedensted Kommune
Kirker i Haderslev Stift
Kirker i Vejle Amt
Bento

Bento (弁当 eller べんとう, bentou), også kaldt obento, er en japansk madpakke. 

Traditionelt set indeholder en bento ris, kød eller fisk (eksempelvis ålespecialiteten Unagi), samt syltede eller kogte eller stærke grønsager som en sideret. 

Bentobokse, som det opbevares i, kan være lavet af alt fra billigt engangsmateriale til kunstfærdige lakerede bokse.

Se også 
 Ekiben - bento der sælges på stationer og i tog.
 Kyaraben - indhold i bento formet som figurer eller dyr.

Mad fra Japan
Sashimi

Sashimi (刺身) er en japansk madret af små bidder eller tynde skiver råt kød; især fisk. Det serveres med fx  kinaradise, wasabi, syltet ingefær og soya. Visse råvarer tilberedes før serveringen som fx blæksprutte.

Se også 
 Sushi

Mad fra Japan
Fiskeretter
Blenstrup Kirke

Blenstrup Kirke ligger i landsbyen Blenstrup, ca. 17 km S for Aalborg (Region Nordjylland). Indtil Kommunalreformen i 2007 lå den i Nordjyllands Amt og til Kommunalreformen i 1970 i Hellum Herred (Aalborg Amt).

Kor og skib er opført i romansk tid af granitkvadre over skråkantsokkel. Begge døre er bevaret, den retkantede norddør er stadig i brug, over den tilmurede syddør ses et svagt forsænket tympanonfelt, der strækker sig over to kvadre. Tårn og våbenhus er opført i sengotisk tid. Tårnets overdel blev stærkt skalmuret i 1788. Våbenhuset har to krydshvælv. Dørfløjen mellem våbenhus og skib har jernbeslag fra 1592 og våben for Corfits Tønnesen Viffert og Anne Gyldenstjerne, hvis figurgravsten med anevåben er ophængt i våbenhuset.

Kor og skib fik indbygget krydshvælv i sengotisk tid. Det hvælvede tårnrum åbner sig mod skibet ved en spidsbue. Alterbordet har et renæssancepanel på forsiden. På alterbordet står et sengotisk korbuekrucifiks. Prædikestolen er fra 1700-tallet. I tårnrummet ses to tidligere altertavlemalerier, det ene er formodentlig en kopi efter A. Dorph, det andet er udført af Anker Lund o.1900. I tårnrummet ses desuden flere kisteplader.

Den romanske granitfont har fire fremspringende mandshoveder på kummen, på foden kors, nøgle og andre symboler som på fonten i Borris Kirke.

Eksterne kilder og henvisninger 

 Blenstrup Kirke på gravstenogepitafier.dk
 Blenstrup Kirke  på nordenskirker.dk
 Blenstrup Kirke på KortTilKirken.dk

Kirker i Rebild Kommune
Kirker i Aalborg Stift
Kirker i Aalborg Amt
Inuk (film)

Inuk er en fransk-grønlandsk film skrevet af Mike Magidson og antropologen Jean-Michel Huctin. Filmen havde præmiere i Stockholm den 20. april 2010.

Medvirkende
 Ole Jørgen Hammeken som Ikuma
 Gaaba Petersen som Inuk
 Rebekka Jørgensen som Aviaaja
 Sara Lyberth som Naja
 Inunnguaq Jeremiassen som Minik
 Elisabeth Skade som Inuks mor

Eksterne henvisninger 
 

Film fra Grønland
Franske film fra 2010
Dramafilm fra Frankrig
Valgkreds

En valgkreds er et område, hvorfra personer vælges til et nationalt parlament eller anden folkevalgt forsamling, f.eks. Folketinget, Europa-Parlamentet eller kommunalbestyrelser.

Australien 
Ved valg til Australiens Senat er valgkredsene de enkelte delstater, som hver vælger 12 senatorer, bortset fra Northern Territory og Australian Capital Territory, som vælger hver to. Ved valg til Repræsentanternes Hus er landet opdelt i 150 valgkredse, som hver vælger 1 medlem ved enkeltmandsvalg.

Danmark 

Danmark er efter kommunalreformen 2007 opdelt i tre landsdele, som igen er opdelt i 10 storkredse med i alt 92 opstillingskredse.

Frankrig 
Frankrig inddeles i 577 valgkredse, heraf 570 i det egentlige Frankrig og 7 i de oversøiske departementer og territorier. Hver valgkreds vælger ét medlem til Nationalforsamlingen i Paris.

Norge 
Til valg til Stortinget i Oslo virker hvert fylke som valgkreds med nogenlunde samme funktion som danske stor- og amtskredse.

Storbritannien 
Storbritannien er opdelt i 646 valgkredse. I hver kreds vælges ét medlem til Underhuset i parlamentet i Westminster i London. Valgkredsene fordeler sig med 529 i England, 59 i Skotland, 40 i Wales og 18 i Nordirland.

Sverige 
Ved valg til Riksdagen i Stockholm udgør hvert län en valgkreds, undtagen i Stockholms län, Västra Götalands län og Skåne län, som er opdelt i henholdsvis 2, 5 og 4 valgkredse. Valgkredsene har nogenlunde samme funktion som danske storkredse.

Tyskland 
Tyskland er opdelt i 299 valgkredse. I hver kreds vælges ét medlem til Forbundsdagen i Berlin. Derudover vælges 299 mandater efter forholdstalsvalg, der fordeles så de skævheder som valget i enkeltmandskredse giver anledning til, udjævnes. Valgkredsene varierer i antal fra 2 i Bremen, den mindste delstat, til 64 i Nordrhein-Westfalen, den største.

USA 
Til valg i Repræsentanternes Hus i USAs kongres er hver delstat inddelt i et antal valgkredse der er proportionalt med delstatens indbyggertal. I de befolkningsmæssigt mindste delstater udgør hele delstaten én valgkreds, mens den befolkningsrigeste delstat, Californien, er opdelt i 53 valgkredse. Hver valgkreds vælger ét medlem til Repræsentanternes Hus.
Grønlandske kroner

Grønlandsk kroner (grønlandsk:koruuni) var en planlagt fremtidig valuta for Grønland, som i dag bruger danske kroner. I en afstemning i midten af oktober 2009, bestemte Grønland sig for at fortsætte med at bruge danske kroner

Historiske grønlandske kroner 
I anden halvdel af 1800-tallet, mens Grønland fortsat havde status som koloni, var der flere mineselskaber, som udstedte deres egne penge. Zinkpenge blev også introduceret i den nyetablerede handelskoloni i Ammassalik (grundlagt 1894). Mellem 1926 og 1964 introducerede Den Kongelige Grønlandske Handel, som havde handelsmonopol med Grønland, en serie mønter, som skulle bruges på Grønland. Administrationen på Grønland udstedte egne sedler frem til 1968.

Nye grønlandske kroner 
I 2006 kundgjorde den danske regering og Grønlands Hjemmestyre, at de var kommet til enighed om at udstede en grønlandsk version af den danske krone. Pressemeldingen lyder:

Lovforslaget om egen valuta (Lov om pengesedler i Grønland) beskrev møntenheden som 1 koruuni.

I sin årsberetning for 2007 skrev Danmarks Nationalbank, at loven trådte i kraft 1. juli 2007, men siger dog, at det fortsat vil være danske kroner, som er gældende på Grønland, både hvad gælder mønter og sedler, ligesom på Færøerne. De nye sedler skulle smykkes af Naja Abelsen, og det var planlagt, at de skulle præsenteres for Landsstyret i sommeren 2008.

Kilder

Links 
 Mønter fra Grønland
 Ron Wise's Banknoteworld: Greenland 
 Historisk oversigt over Grønlands valuta (engelsk) 

Kroner
 
Historiske møntenheder
Politisk geografi

Politisk geografi er den del af samfundsgeografien som studerer jordens politiske inddeling, særligt med fokus på stater og grænser mellem stater.

Kendte politiske geografer 

 John A. Agnew
 Simon Dalby
 Klaus Dodds
 Derek Gregory
 Richard Hartshorne
 Karl Haushofer
 Ron J. Johnston
 Cindi Katz
 Peter Kropotkin
 Yves Lacoste
 Halford Mackinder
 Doreen Massey
 Gearóid Ó Tuathail
 Joe Painter
 Friedrich Ratzel
 Ellen Churchill Semple
 Peter J. Taylor

Samfundsgeografi
ConocoPhillips

ConocoPhillips blev dannet den 30. august 2002 ved en fusion af det tidligere amerikanske olieselskaber Phillips Petroleum Company og Conoco Inc. Det er nu en international energivirksomhed med hovedkvarter i Houston, USA. Den nuværende koncernleder i ConocoPhillips er James Mulva.

Selskabet er lokaliseret i 20 lande i alle verdensdele undtagen Antarktis. Herhjemme har ConocoPhillips ejet lavpriskæden JET.

Links 
 ConocoPhillips' officielle hjemmeside

Eksterne henvisninger 

Olieselskaber fra USA
Etableret i 2002
Naturgasselskaber fra USA
Tankstationer
Clapping Music

Clapping Music er et minimalistisk værk skrevet af Steve Reich i 1972. Det er skrevet for to performere og udføres udelukkende ved at klappe.

Værket udforsker phasing i højere grad end Reichs tidligere værker. Det er bygget op om én fast rytme som gentages 156 gange: den ene stemme ligger i fast gentagelse, mens den anden forskubbes, indtil de to performere igen er synkrone.

Eksterne henvisninger 
 Flash-video of Clapping Music 
 Video of six jugglers performing Clapping Music
 The Rise and Fall of Steve Reich: Depiction of Clapping Music

Værker
Minimalistisk musik
Zoe Naylor

Zoe Naylor (født 4. juli 1977 i Sidney) er en australske skuespiller, der nok mest er kendt som Regan McLeod i tv-serien Mcleod's Daughters der kørte fra 2001 – 2009. 

Zoe er den ældste af tre piger, hendes yngre søstre hedder Naomi og Imogen,  der blev født i familien Naylor. Faderen, Dr. Richard Naylor, er dyrlæge, og moderen, Neroli, er lærer og underviser i engelsk og historie. 

Efter eksamen fra Loreto College Normanhurst, i Sydney, Australien, fik Naylor tildelt den prestigefyldte stipendium Canal 7 Communications Scholarship så hun skulle deltage i Charles Sturt University (CSU) i Bathurst. Zoe afsluttede derefter sit sidste år af sin BA grad på University of Technology i Sydney. På UTS modtog hun prisen JFA prisen for Outstanding Undergraduate for sin dokumentarudsendelse i radioen og de mest fremragende Undergraduate Broadcast Studenter pris.

Hun startede med at arbejde i radioen som vært for Groove FM,  hvorefter hun fik arbejde både foran kameraet og bagved med blandt andet at arbejde med National Nine News, A Current Affair, MTV Danmark, Escape med ET, RA, NRL footy Show, Gladiators , sports (NZ) og senest Spearman Experiment på Network 10.

Hun forsatte også med at studerer og i 2002 færdiggjorde hun sin mastergrad i Drama fra Queensland University of Technology (QUT). I løbet af denne tid gjorde hun også sin uddannelse på det berømte Phillip Gaulier Drama School i London færdig. Naylors første store TV-gennembrud kom i 2005 med rollen som Regan Mcleod i ”Mcleod's Daughters”, og hun fik også rollen, Jane Durant, i den anmeldeeroste New Zealandiske drama Orange Roughies . Hun har også optrådt i  amerikanske seriere som Evil Never Dies, Fearless og spillet med i den australske spillefilm Johannes Åbenbaring og i 2010 spillede hun sammen med Gyton Grantley og Damien Walsh Howling i den australske thriller ”The Reef” . 

Naylor blev gift den 12. maj 2007 med James Trude. Men ægteskabet holdt ikke og parret gik igennem en skilsmisse . Zoe begyndte i midten af 2010 at dating sin tidligere kollega fra McLeod's Daughters Aaron Jeffery .

Hun har sammen med ti andre kendte personligheder deltaget i en kampagne som havde til formål at indsamle penge til fordel for bekæmpelse af brystkræft, og fortsætter med at donere sin tid til andre velgørenhedsorganisationer, herunder NBCF, Because I'm a girl og Wayside kapel. 

Naylor er også blevet den australske ambassadør for Ducati motorcykler, hvor hun viste sin egen  motorcykle, en monster 696 .

Eksterne henvisninger

Fodnoter 

Skuespillere fra Australien
Personer fra Sydney
Klappe

At klappe er at frembringe en lyd ved at slå to flader mod hinanden, herunder menneskers og dyrs kropsdele. Menneskers klap ved at slå håndfladerne mod hinanden udføres ofte for at udtrykke påskønnelse (se bifald), men også til musik for at understøtte rytmen.

Musik med klap 
I klassisk musik indgår klap af og til som en effekt eller i hele stykker, heraf mest nævneværdig Steve Reichs Clapping Music.

Verdensrekord 

Verdensrekorden for flest klap på tres sekunder er 806, som er udført af Tim Ahlstrom fra USA.

Pædagogisk anvendelse 
Musikelever klapper ofte rytmen i nedskreven musik som hjælp til at lære nodeværdierne og blive bekendt med værkets rytme før før selve musikken udføres på et instrument.

Se også 
 Koncertetikette
 Tejime
 Klappespil

Rytme
Kommunikation
Roy Goodall

Frederick Roy Goodall (31. december 1902 – 19. januar 1982) var en engelsk fodboldspiller og -træner, der tilbragte hele sin aktive karriere som forsvarer hos det daværende storhold Huddersfield Town. Han vandt tre engelske mesterskaber og en FA Cup-titel med klubben.

Goodall spillede desuden 25 kampe for Englands landshold, som han debuterede for 17. april 1926 i et opgør mod Skotland.

Fra 1945 til 1949 var han træner for Mansfield Town.

Titler 

Engelsk Mesterskab
 1924, 1925 og 1926 med Huddersfield Town

FA Cup
 1922 med Huddersfield Town

Charity Shield
 1922 med Huddersfield Town

Referencer 

Fodboldspillere fra England
Fodboldspillere fra Huddersfield Town F.C.
Fodboldtrænere fra England
Song Hai-Rim

Song Hai-Rim () (født 12. januar 1985) er en sydkoreansk håndboldspiller, der deltog ved OL i 2008, hvor hun vandt bronze med .

Kilder 
 Olympic Sports  

Håndboldspillere fra Sydkorea
George Male

Charles George Male (8. maj 1910 – 19. februar 1998) var en engelsk fodboldspiller, der spillede som back eller half. Han spillede hele sin aktive karriere, mellem 1929 og 1948, hos Arsenal F.C. Han vandt hele seks engelske mesterskaber og to FA Cup-titler, og er dermed en af klubbens mest vindende spillere nogensinde.

Male spillede desuden 19 kampe for Englands landshold, som han debuterede for 14. november 1934 i et opgør mod de daværende verdensmestre fra Italien.

Titler 

Engelsk Mesterskab
 1931, 1933, 1934, 1935, 1938 og 1948 med Arsenal F.C.

FA Cup
 1930 og 1936 med Arsenal F.C.

Charity Shield
 1930, 1931, 1933, 1934 og 1938 med Arsenal F.C.

Referencer 

Fodboldspillere fra England
Fodboldspillere fra Arsenal F.C.
Eddie Clamp

Harold Edwin "Eddie" Clamp (14. september 1934 – 10. november 1995) var en engelsk fodboldspiller, der spillede som højre half. Han var på klubplan primært tilknyttet Wolverhampton Wanderers, med kortere ophold hos Arsenal, Stoke, Peterborough og Worcester. Han vandt to engelske mesterskaber og en FA Cup-titel med Wolverhampton.

Clamp spillede desuden fire kampe for Englands landshold, som han debuterede for 18. maj 1958 i et opgør mod Sovjetunionen. Han var en del af den engelske trup til VM i 1958 i Sverige.

Titler 

Engelsk Mesterskab
 1958 og 1959 med Wolverhampton Wanderers

FA Cup
 1960 med Wolverhampton Wanderers

Referencer 

Fodboldspillere fra England
Deltagere ved verdensmesterskabet i fodbold 1958
Fodboldspillere fra Wolverhampton Wanderers F.C.
Fodboldspillere fra Arsenal F.C.
Fodboldspillere fra Stoke City F.C.
Fodboldspillere fra Peterborough United F.C.
Fodboldspillere fra Worcester City F.C.
Cliff Bastin

Clifford Sydney "Cliff" Bastin (14. marts 1912 – 4. december 1991) var en engelsk fodboldspiller, der spillede som angriber eller kant. Han var på klubplan primært tilknyttet Arsenal FC, hvor han spillede i 18 sæsoner, og havde desuden et et-årigt ophold hos Exeter City i sin fødeby. Han vandt hele fem engelske mesterskaber og to FA Cup-titler, og er dermed en af Arsenals mest vindende spillere nogensinde.

Bastin spillede desuden 21 kampe og scorede 12 mål for Englands landshold, som han debuterede for 18. november 1931 i et opgør mod Wales.

Titler 

Engelsk Mesterskab
 1931, 1933, 1934, 1935 og 1938 med Arsenal F.C.

FA Cup
 1930 og 1936 med Arsenal F.C.

Charity Shield
 1930, 1931, 1933, 1934 og 1938 med Arsenal F.C.

Referencer 

Fodboldspillere fra England
Fodboldspillere fra Exeter City F.C.
Fodboldspillere fra Arsenal F.C.
Personer fra Exeter
Frank Visti

Frank Visti Petersen (født 3. januar 1939 i Gentofte) er en dansk tenorsanger.

Petersen er oprindeligt uddannet lærer, men debuterede i 1960'erne som tenorsanger og medvirkede bl.a. i My Fair Lady på Det Ny Scala og i Århushallen. 

I 1983 medvirkede han i filmen Forræderne. 

Sangere fra Danmark
Personer fra Gentofte
Chow mein

Chow mein (traditionelt kinesisk: 炒麵, pinyin: chǎomiàn) er en nudelret indenfor det kinesisk-amerikanske køkken i USA. Derfra har retten spredt sig til mange andre lande, blandt andet tilbage til Hongkong. 

Retten stammer fra Kina og betyder stegte nudler. Lignende retter er kendt for eksempel under betegnelsen chao mian i det kinesiske køkken. 

Det var det første gruppe af kinesere, som kom til USAs vestkyst, folk fra Taishan i den sydkinesiske provins Guangdong, som bragte retten med sig og udviklede den der.

Litteratur 
 Alan Davidson: The Oxford Companion to Food, 2. opplag, New York 2006, Artiklen Chow mein

Mad fra Kina
Mad fra USA
Kinesiske ord og vendinger
Samson og Sally

Samson & Sally er en dansk tegnefilm fra 1984. Filmen er lavet af Atlantis film. Filmen er instrueret af Jannik Hastrup. Musik af Fuzzy.

Handling 
Historien er frit lavet efter Bent Hallers bog Kaskelotternes sang og handler om de to hvalunger Samson og Sally. Samson er hvid ligesom gamle Moby Dick. Og selv om Samson er en bangebuks er han meget interesseret i eventyret om Moby Dick. Men Samson tror på at Moby Dick findes et eller andet sted. Sally er en sød og lille fornuftig pige som pludselig optages i Samsons flok efter at hendes mor dræbes af hvalfangere.

Roller 
 Jesper Klein ... Samson 
 Helle Hertz ... Sally 
 Per Pallesen ... Måge
 Bodil Udsen ... Samsons Mor
 Poul Thomsen ... Samsons Far
 Kirsten Peüliche ... Delfin
 Berthe Qvistgaard ... Skildpadde
 Claus Ryskjær ... Bardehval
 Preben Neergaard ... Moby Dick 
 Ole Ernst ... Hvalfanger

Eksterne henvisninger 
 

Tegnefilm fra Danmark
Danske film fra 1984
Film baseret på bøger
Film fra Danmark (administrationskategori)
Galinha à Africana

Galinha à Africana (afrikansk kylling), ofte kendt som galinha assada, er en ret fra det portugisiske køkken. Det er en barbecue-kylling penslet med piri piri-sauce. 

Galinha à Africana er også en vigtig ret i tidligere portugisiske kolonier som for eksempel Macao.

Madretter
Macao
Peder Koch Jensen

Peder Koch Jensen (30. november 1897 – 18. november 1975) var en dansk journalist, der fra 1944 til 1970 var chefredaktør for Dagbladet Børsen.

Koch Jensen blev ansat som studentermedhjælper ved Børsen i 1918 og blev senere uddannet cand.polit. fra Københavns Universitet.

Journalister fra Danmark
Chefredaktører fra Danmark
Personer i Kraks Blå Bog (afdøde)
Personer fra Korsør
Danskere i 1900-tallet
Kommandører af Dannebrog